**Broj: 711-I-587-M-14/19-14-17**

Zagreb, 8. ožujka 2019.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Davorina Ivanjeka, kao zamjenika predsjednice Povjerenstva, te Tončice Božić, Aleksandre Jozić-Ileković i Tatijane Vučetić, kao članova Povjerenstva, na temelju članka 18. stavka 5. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnika Ive Dujmića, gradonačelnika Grada Opatije, za davanjem mišljenja i uputa Povjerenstva, povodom mišljenja Povjerenstva broj: 711-I-303-M-14/19-04-17 od 1. veljače 2019.g.,** na 41. sjednici, održanoj 8. ožujka 2019.g., daje sljedeću

**ODLUKU**

**I. Utvrđuje se da je dužnosnik Ivo Dujmić, gradonačelnik Grada Opatije, postupio sukladno uputama sadržanim u mišljenju Povjerenstva broj: 711-1-303-M-14/19-04-17 od 1. veljače 2019.g. pod točkama III. i IV. izreke.**

**II. S obzirom da dužnosnik iz objektivnih razloga nije bio u mogućnosti postupiti po točki II. izreke mišljenja Povjerenstva broj: 711-1-303-M-14/19-04-17 od 1. veljače 2019.g., imajući u vidu sve relevantne činjenice, ocjenjuje se da se provedenim uputama omogućava izbjegavanje sukoba interesa i osigurava zakonito postupanje.**

Obrazloženje

Dužnosnik Ivo Dujmić podnio je Povjerenstvu zahtjev za davanjem mišljenja u odnosu na planirani poslovni odnos trgovačkog društva Marea d.o.o. iz Opatije, u kojem 100% udjela u vlasništvu (temeljnom kapitalu) ima bračni drug dužnosnika, s Gradom Opatijom u kojem dužnosnik obnaša javnu dužnost gradonačelnika. U knjigama ulazne pošte zahtjev je zaprimljen pod poslovnim brojem 711-U-507-M-14/19-01-3 dana 25. siječnja 2019. g., povodom kojeg se vodi predmet broj M-14/19.

Člankom 3. stavkom 1. podstavkom 43. ZSSI-a propisano je da su gradonačelnici i njihovi zamjenici dužnosnici u smislu odredbi ZSSI-a, stoga je dužnosnik Ivo Dujmić povodom obnašanja dužnosti gradonačelnika Grada Opatije obvezan postupati sukladno odredbama ZSSI-a.

Člankom 4. stavkom 2. ZSSI-a propisano je da je član obitelji dužnosnika u smislu Zakona bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika, stoga je bračni drug dužnosnika Ive Dujmića član obitelji dužnosnika u smislu ZSSI-a.

Člankom 18. stavkom 1. ZSSI-a propisano je da u slučaju kada tijelo u kojem dužnosnik obnaša javnu dužnost stupa u poslovni odnos s poslovnim subjektom u kojem član obitelji dužnosnika ima 0,5% ili više udjela u vlasništvu, dužnosnik je dužan o tome pravodobno obavijestiti Povjerenstvo. Sukladno članku 18. stavku 2. ZSSI-a Povjerenstvo treba u roku od 15 dana od dana zaprimanja obavijesti dati mišljenje zajedno s uputama o načinu postupanja dužnosnika i tijela u kojem dužnosnik obnaša javnu dužnost u cilju izbjegavanja sukoba interesa dužnosnika i osiguranja postupanja u skladu s istim Zakonom. U slučaju da Povjerenstvo zatraži od podnositelja obavijesti ili od drugog nadležnog tijela javne vlasti podatke ili dokumentaciju potrebnu za davanje mišljenja, rok za davanje mišljenja se produljuje.

Vezano za prethodno citiranu odredbu, Povjerenstvo je prethodno u predmetu koji se pred Povjerenstvom vodio pod brojem P-234/17, utvrdilo da je Vijeće za dodjelu koncesijskih odobrenja Grada Opatije izdalo dva koncesijska odobrenja trgovačkom društvu Marea d.o.o., i to u 2016.g. i 2017.g. za obavljanje djelatnosti iznajmljivanja 180 suncobrana, 200 ležaljki, kao komercijalno-rekreacijskog sadržaja, na mirkolokaciji 9 plaža Ičići, za 40,00 kn po komadu godišnje te iznajmljivanja 3 sandoline i 7 pedalina i 2 GO float ležaljki za plovidbu za 500,00 kn po komadu godišnje, za mikrolokaciju 9.

U skladu s citiranim odredbama Zakona, Povjerenstvo je na 37. sjednici, dana 1. veljače 2019.g., dalo mišljenje Broj: 711-U-3037-M-14/19-04-17 prema kojem Grad Opatija može stupiti u poslovni odnos s trgovačkim društvom Marea d.o.o., u kojem je jedini imatelj udjela dužnosnikova supruga, ukoliko dužnosnik postupi u skladu s uputama Povjerenstva iz tog mišljenja. Točkom II. izreke mišljenja određeno je da se dužnosnik Ivo Dujmić dužan izuzeti od donošenja općih akata u okviru njegovih ovlasti kojima se uređuje pravni režim koncesija na području pomorskog dobra plaže Ičići.

Istim mišljenjem pod točkom III. izreke dana je uputa dužnosniku Ivi Dujmiću da je dužan, prije izdavanja rješenja o koncesijskom odobrenju trgovačkom društvu Marea d.o.o., ukazati članovima Vijeća za koncesijska odobrenja Grada Opatije te Gradskom vijeću Grada Opatije na okolnost da je jedini imatelj udjela u vlasništvu istog poslovnog subjekta njegov bračni drug te o tome obavijestiti građane Grada Opatije putem službene objave na internetskim stranicama Grada Opatije. Točkom IV. izreke upućen je dužnosnik da je prije stupanja u poslovni odnos s trgovačkim društvom Marea d.o.o. u gore navedenom slučaju, dužan Povjerenstvu dostaviti cjelokupnu dokumentaciju iz koje je vidljivo kako su provedene upute Povjerenstva. U točki V. izreke mišljenja se navodi da će Povjerenstvo u posebnoj odluci utvrditi jesu li upute Povjerenstva provedene na način koji omogućuje izbjegavanje sukoba interesa dužnosnika i osigurava zakonito postupanje u konkretnom slučaju.

Dužnosnik Ivo Dujmić dostavio je Povjerenstvu dopisom, KLASA: 711-01/17-01/3, URBROJ: 2156/1-03/01-19-6 od 22. veljače 2019.g. dokaz da je postupio sukladno točki III. izreke mišljenja, obzirom da je priložio dopis KLASA: 711-01/17-01/3, URBROJ: 2156/1-03/01-19-5 od 22. veljače 2019.g. upućen članovima Gradskog vijeća Grada Opatije i Vijeća za dodjelu koncesijskih odobrenja kojim se, vezano za postupak izdavanja koncesijskog odobrenja na plaži Ičići, obavještavaju da je njegova supruga jedini imatelj udjela trgovačkom društvu Marea d.o.o. U dopisu dužnosnik iznosi da je o navedenoj okolnosti obavijestio i javnost objavom na internetskoj stranici Grada Opatije, uz navođenje podataka o poveznici na toj internetskoj stranici gdje je učinjena objava.

Dužnosnik Ivo Dujmić dostavio je Povjerenstvu dopisom, KLASA: 711-01/17-01/3, URBROJ: 2156/1-03/01-19-7 od 26. veljače 2019.g. Godišnji plan upravljanja pomorskim dobrom za 2019.g. koji je donio dana 26. studenoga 2018.g. na temelju članka 14. Uredbe o postupku davanja koncesijskog odobrenja na pomorskom dobru („Narodne novine“ broj 36/04., 63/08., 133/13. i 63/14.). Dužnosnik navodi da je člankom 5. navedene Uredbe propisano da se plan upravljanja pomorskim dobrom za svaku godinu dostavlja nadležnom tijelu u županiji najkasnije do 1. prosinca tekuće godine, slijedom čega je primjena Godišnjeg plana za 2019.g. započela s 1. siječnja 2019.g. Dužnosnik stoga navodi da nije bio u mogućnost postupiti sukladno točki II. izreke mišljenja od 1. veljače 2019.g., obzirom da je već bio donio Godišnji plan upravljanja pomorskim dobrom za 2019.g. te ističe da će u postupku donošenja Godišnjeg plana za 2020.g. postupiti sukladno mišljenju Povjerenstva.

Navedenim Godišnjim planom utvrđuje se redovno upravljanje pomorskim dobrom, sredstva za upravljanja pomorskim dobrom te popis djelatnosti iz Jedinstvenog popisa djelatnosti koji se mogu obavljati na području Grada Opatije, uvjeti i mikrolokacije za obavljanje tih djelatnosti u 2019.g. kao i koje se djelatnosti po pojedinim mikrolokacijama mogu obavljati na lokaciji plaža Ičići. Navedeni Godišnji plan dužnosnik je dostavio na potvrđivanje nadležnom Upravnom odjelu za pomorsko dobro, promet i veze Primorsko-goranske županije koji je izdao potvrdu od 11. prosinca 2018.g. da je Godišnji plan sukladan s Godišnjim planom upravljanja pomorskim dobrom Primorsko-goranske županije za 2019.g.

Godišnjim planom za 2019.g. propisuju se lokacije na kojima će se obavljati djelatnost na pomorskom dobru u režimu koncesijskih odobrenja. U odnosu na djelatnost iznajmljivanja istim Godišnjim planom predviđeno je točkom 2 d) na plaži Ičiči iznajmljivanje 180 suncobrana, 200 ležaljki, 3 sandoline, 7 pedalina te 60 sefova na mikrolokaciji 9, na kojoj trgovačko društvo Marea d.o.o. obavlja djelatnost iznajmljivanja, te se u tom dijelu Godišnji plan za 2019.g. ne razlikuje od Godišnjih planova koje je dužnosnik donosio u ranijim godinama (2016.g. i 2017.g.), a u koje je Povjerenstvo u postupku donošenja ove Oduke izvršilo uvid.

Člankom 18. stavkom 4. ZSSI-a propisano je obveza dužnosnika, odnosno tijela u kojem dužnosnik obnaša dužnost, da prije stupanja u poslovni odnos dostavi Povjerenstvu cjelokupnu dokumentaciju iz koje je vidljivo kako su provedene upute Povjerenstva. Povjerenstvo na temelju članka 18. stavka 5. Zakona posebnom odlukom utvrđuje jesu li dane upute provedene na način koji omogućuje izbjegavanje sukoba interesa dužnosnika i osigurava njegovo zakonito postupanje u konkretnom slučaju. Na temelju stavka 6. istog članka Zakona, pravni poslovi koji su sklopljeni protivno uputama Povjerenstva ili dostavom nepotpune ili neistinite dokumentacije ili na bilo koji drugi način protivno odredbama članka 18. ZSSI-a su ništetni te Povjerenstvo bez odgađanja dostavlja takav predmet nadležnom državnom odvjetništvu na daljnje postupanje radi utvrđivanja ništetnosti pravnog posla.

Povjerenstvo je utvrdilo da je dužnosnik postupio sukladno točki III. izreke mišljenja, obzirom da je prije donošenja rješenja o koncesijskom odobrenju u postupku izdavanja koncesijskog odobrenja na plaži Ičići, obavijestio članove Gradskog vijeća Grada Opatije i Vijeća za dodjelu koncesijskih odobrenja da je njegova supruga jedini imatelj udjela u trgovačkom društvu Marea d.o.o. te je o tome obavijestio i građane putem javne objave na internetskoj stranici Grada Opatije, o čemu je dostavio dokaz i cjelokupnu dokumentaciju, čime je postupio sukladno točki IV. izreke mišljenja. Potreba ovakvog postupanja ima za svrhu da osobe koje sudjeluju u procesu odlučivanja postupaju s najvećom mogućom odgovornošću kako se ne bi stvorila negativna percepcija, kao i da građani mogu kontrolirati cjelokupan proces.

U pogledu točke II. izreke koja se odnosi na izuzimanje od donošenja općih akata kojima se uređuje pravni režim koncesija na području pomorskog dobra plaže Ičići, Povjerenstvo ocjenjuje da na strani dužnosnika postoji opravdani razlog zašto nije mogao postupiti po toj točki izreke. Mogućnost obavljanja djelatnosti na pomorskom dobru uređuje se općim aktom (Godišnji plan upravljanja pomorskim dobrom) kojeg donosi gradonačelnik u okviru svoje nadležnosti te potom Vijeće za koncesijska odobrenja na temelju navedenog općeg akta povodom zahtjeva zainteresiranog poslovnog subjekta odlučuje o dodjeli koncesijskog odobrenja, i to bez sudjelovanja gradonačelnika u bilo kojoj fazi tog postupka.

Uredba o postupku davanja koncesijskog odobrenja na pomorskom dobru propisuje člankom 5. da se plan upravljanja pomorskim dobrom za svaku godinu dostavlja nadležnom tijelu u županiji najkasnije do 1. prosinca tekuće godine te se ista primjenjuje od početka kalendarske godine.

Dužnosnik je zatražio mišljenje dana 25. siječnja 2019.g. te je Godišnji plan za 2019.g. donio dana 26. studenoga 2018.g., a sukladno navedenom Godišnjem planu u 2019.g. nije povećavan broj djelatnosti niti broj predmeta koji se iznajmljuju po vrsti predmeta iznajmljivanja na mikrolokaciji 9 u odnosu na donesene Godišnje planove iz ranijih godina. Trenutkom donošenja Godišnjeg plana još nije nastala obveza traženja upute za postupanje, jer ta obveza nastaje u trenutku iskazivanja interesa za nastankom poslovnog odnosa. Uz to, dužnosnik nije mogao znati kakva će uputa biti po podnesenom zahtjevu da se unaprijed izuzme od postupka donošenja Godišnjeg plana.

Uzevši u obzir da je dužnosnik postupio sukladno svim drugim točkama izreke i o tome dostavio dokumentaciju kao i da nije mogao znati kakva će biti uputa Povjerenstva te da u Godišnjem planu nije došlo do povećanja broja djelatnosti niti broja predmeta iznajmljivanja po pojedinoj djelatnosti, ocjenjuje se da se time u konkretnom slučaju osigurava zakonito postupanje na način koji omogućava izbjegavanje sukoba interesa dužnosnika, bez obzira na navedenu objektivnu nemogućnost izuzimanja.

Ukazuje se dužnosniku Ivi Dujmiću, ukoliko trgovačko društvo u kojem je njegova supruga jedini imatelj udjela u vlasništvu (temeljnom kapitalu) namjerava i u 2020.g. stupiti u poslovni odnos s Gradom Opatijom, da je i tada, odmah po saznanju navedene okolnosti, dužan od Povjerenstva zatražiti mišljenje s uputama o načinu postupanja dužnosnika u cilju izbjegavanja sukoba interesa dužnosnika, vodeći pritom računa i o rokovima donošenja Godišnjeg plana upravljanja pomorskim dobrom.

Slijedom navedenoga, Povjerenstvo je utvrdilo kako su upute dane u mišljenju broj 711-I-303-M-14/19-04-17 od 1. ožujka 2019.g. provedene na način koji omogućuje izbjegavanje sukoba interesa dužnosnika Ive Dujmića i osigurava njegovo zakonito postupanje u konkretnom slučaju.

Slijedom navedenoga, odlučeno je kao u izreci ovog akta.

ZAMJENIK PREDSJEDNICE POVJERENSTVA

 Davorin Ivanjek, dipl. iur.

**Uputa o pravnom lijeku**

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

**Dostaviti:**

1. Dužnosnik Ivo Dujmić, elektronička dostava
2. Objava na internetskoj stranici Povjerenstva
3. Pismohrana